Κράι Καμτσάτκα

Το Κράι Καμτσάτκα () είναι ένα ομοσπονδιακό υποκείμενο της Ρωσίας. Ιδρύθηκε την 1η Ιουλίου 2007, όταν συνενώθηκαν η Περιφέρεια Καμτσάτκα και ο Αυτόνομος θύλακας της Κοριακίας. Εκτείνεται στα εδάφη της χερσονήσου Καμτσάτκα, στον βορειοανατολικό Ειρηνικό ωκεανό. Σε αυτό υπάγονται επίσης οι Νήσοι Κομαντόρσκι, δηλαδή η απόληξη των Αλεουτίων Νήσων προς την Ασία, και η Νήσος Καραγκίνσκι. 

Τα ιδιαίτερα χαρακτηριστικά της χερσονήσου (βαρύ ψύχος, ενεργά ηφαίστεια, δυνατοί σεισμοί) την κάνουν ιδιαίτερα εχθρική προς την ανθρώπινη κατοίκηση. Εκτός των επαγγελμάτων που συνδέονται με το στρατό, κύρια ασχολία των λιγοστών κατοίκων είναι η εκμετάλλευση των άφθονων φυσικών πόρων (αλιεία, ξυλεία), ενώ τα τελευταία χρόνια παρατηρείται ανάπτυξη του τουρισμού ακραίων συνθηκών. Πόλεις υπάρχουν μόνο στο νότιο κομμάτι, όπου το κλίμα είναι ευνοϊκότερο, με μεγαλύτερη την πρωτεύουσα Πετροπαβλόβσκ Καμτσάτσκι (179.780 κάτοικοι, απογρ. 2010). Ο βορράς, στον οποίο κατοικούν οι αυτόχθονες Κοριάκες, είναι σχεδόν ακατοίκητος: ο μεγαλύτερος οικισμός του είναι η Παλάνα με περίπου 4.000 κατοίκους.

Λόγω της στρατηγικής σημασίας της (ακριβώς απέναντι από την Αλάσκα) και των στρατιωτικών της εγκαταστάσεων, η Καμτσάτκα ήταν κλειστή περιοχή έως το 1990. Για να την επισκεφθεί κανείς, έπρεπε να είναι μόνιμος κάτοικος ή να διαθέτει άδεια από το στρατό. Ακόμα και σήμερα είναι κέντρο του ρωσικού Στόλου Υποβρυχίων του Ειρηνικού, ενώ έντονη είναι και η παρουσία της Πολεμικής Αεροπορίας.

Κυρίαρχη εθνότητα στην Καμτσάτκα είναι οι Ρώσοι, αντιπροσωπεύοντας το 81% του πληθυσμού. Ακολουθούν οι Ουκρανοί με 6% και οι Κοριάκες με 2%.

Η επίσημη εκκλησιαστική αρχή του Κράι Καμτσάτκα είναι η Επισκοπή Πετροπάβλοφσκ και Καμτσάτκα, που ιδρύθηκε το 1840 και υπάγεται στη Ρωσική Ορθόδοξη Εκκλησία.Επίσημη ιστοσελίδα της Επισκοπής Πετροπάβλοφσκ και Καμτσάτκα, pravkamchatka.ru, Ανακτήθηκε 5 Ιανουαρίου 2016 

Στον αθλητισμό η Αθλητική Ομοσπονδία Καμτσάτκας είναι υπεύθυνη για 35 αθλήματα τα οποία έχουν και τις αντίστοιχες τοπικές ομοσπονδίες που εντάσσονται σε αυτήν.Επίσημη ιστοσελίδα της Αθλητικής Ομοσπονδίας Καμτσάτκας kamsport.ru, Ανακτήθηκε 5 Ιανουαρίου 2016 

 Διοίκηση 
Κυβερνήτες έχουν υπηρετήσει τα εξής πρόσωπα:

 Όνομα Από Έως Αλεξέι Κουζμίτσκι  2 Ιουλίου 2007 25 Φεβρουαρίου 2011 Βλαντιμίρ Ιλιούχιν  25 Φεβρουαρίου 20113 Απριλίου 2020 Βλαντιμίρ Σολοντόφ  3 Απριλίου 2020 σήμερα

 Παραπομπές 

 Εξωτερικοί σύνδεσμοι 

 Επίσημη ιστοσελίδα της Κυβέρνησης του Κράι Καμτσάτκα


Καμτσατκα